Willem en Susan se seuntjie, Louis, het die Goeie Vrydag toe hy vyf jaar oud was, in ‘n gebed op Willem se skoot vir Jesus Christus dankie gesê dat die voorhangsel in die tempel met Jesus se dood geskeur het. Hy het met sy koppie teen Willem se bors vir Jesus dankie gesê vir sy kruisdood. “ Jy het my daar liefgehad, Jesus,” het hy gesê. “Dankie dat ek nou ook vir altyd sal leef, al gaan ek dood.” Hy het van Willem se skoot afgespring en die oortuiging wat net die Gees in hom kon lê, vir hom uitgespel: “Nou het ek twee pappas: jy en God, want Jesus het die dik gordyn mos laat skeur toe dit so pikdonker geword het.” As jong man het Louis sleg ontspoor. Hy is op die ouderdom van 21 onder die invloed van drank in ‘n motorongeluk dood. Willem en Susan soek na ‘n antwoord op die vraag: Trek God sy genade en liefde en die ewige lewe terug as my kind later ontspoor?